Kommer oor doeane en veiligheid by private lughawensArgieffoto (Pixabay) Die parlement se portefeuljekomitee oor binnelandse sake het sy kommer uitgespreek oor doeanedienste en veiligheid by private lughawens en terminale soos Lanseria, Nelspruit-Kruger en die voorgestelde nuwe Fireblade- aankoms- en vertreksaal by die OR Tambo-lughawe in Kempton Park. Die kwessie het ter sprake gekom te midde van ŉ ooreenkoms tussen die Oppenheimer-beheerde Fireblade, die departemente van binnelandse sake en vervoer, en die Lughawemaatskappy van Suid-Afrika (ACSA). In hul voorlegging voor die portefeuljekomitee Dinsdagoggend het die departement van binnelandse sake daarop gewys dat Fireblade se huidige ooreenkoms met die wapenvervaardiger Denel (wat eiendom by OR Tambo het) is, en dat ACSA dit nou wil oorneem. Die fasiliteit sal dan as ŉ bykomende terminaal by OR Tambo bedryf word, soortgelyk aan die terminaal wat die departement van internasionale samewerking daar bedryf. Die doelwit sal wees om spesifiek die soort welvarende passasiers wat op private vlugte die land inkom, op groter skaal beter by te staan. Parlementslede van spesifiek die ANC en EFF was baie huiwerig oor die ooreenkoms, juis omdat hulle meen daar is te min toesig oor die aankoms en vertrek van passasiers en goedere wat misdadigheid in die land kan bevorder. Die EFF-LP Hlengiwe Mkhaliphi het uitgewys dat die te stigte terminaal baie ver van die res van die lughawe se terminale geleë is, dat doeanepersoneel nie voortdurend daar gevestig is nie en dat Fireblade daar grootliks kan doen wat hy wil. Die DA-LP Haniff Hosen het op sy beurt gevra of die ooreenkoms beteken dat die departement se aansoek na die konstitusionele hof oor die grondwetlikheid van die hantering van buitelandse passasiers deur private lughawens nou daar gelaat word, en wanneer ŉ mededingende proses daargestel sal word vir ander maatskappye wat dieselfde dienste wil verskaf. Dr. Siyabonga Cwele, minister van binnelandse sake, het gesê dat die departement van binnelandse sake wel ooreenkomste sal sluit om sy pligte na te kom, en dat heelwat ander maatskappye inderdaad gereed is om dieselfde dienste as Fireblade te lewer sodra die raamwerk bestaan. Daar bestaan tans geen ooreenkoms tussen Lanseria en die departement van binnelandse sake nie. Verteenwoordigers van Nelspruit-Kruger het nie opgedaag nie, want tien dae was vir hulle te kort om voor te berei. Dit is dus onduidelik of daar tans reeds ŉ ooreenkoms ingestel is. ANC-LP’s was veral baie ontevrede hieroor en het gewaarsku dat die staat dienste behoorliker moet verskaf as wat tans die geval is.